Kuntaliiton apulaisjohtaja Reijo Vuorento Suomea laitetaan myyntikuntoon. Vuorennon mukaan hallitus ei puhu pohjoismaisesta mallista ja sen kehittämisestä, koska on sen hylännyt ja valinnut tien, joka vie Suomen siitä yhä kauemmaksi.

Rane Aunimo

”Suomen sote on ollut ja on menestystarina niin taloudellisesti kuin toiminnallisesti. Menomme ovat pohjoismaisittain alhaiset ja tutkimusten mukaan 90 % kansalaisista on tyytyväisiä kuntansa sote-palveluihin – lienee maailmanennätys.”

Vuorento kirjoittaa blogissaaan, että ongelmia sen sijaan on perusterveydenhuollossa ja eräiden väestöryhmien terveyseroissa.

”Niiden ratkaisemiseksi hallitus esittää nyt uuden hallinnon perustamista ja siirtymistä markkinavetoiseen malliin, jollaista ei ole Pohjolassa eikä muuallakaan – siis missään päin maailmaa – aiemmin testattu.”

Kuntien nyt hyvin toimivat yhteistyörakenteet puretaan, omaisuutta pakkolunastetaan, henkilöstö pakkosiirretään ja sitten pakkoyhtiöitetään.

Vuorento muistuttaa, että muissa pohjoismaissa hallinnon ja palvelujen uudistukset ovat lähteneet ja lähtevät läheisyysperiaatteesta.

”Missään maassa maailmassa ei ole lähdetty siitä, että vaikkapa kardiologia ja neuvolatoiminta laitetaan hallinnollisesti samaan organisaatioon. Sote-integraatio on tärkeä ja erityisesti harvemmin asutuilla alueilla siitä on saatavissa hyötyjä, kuten Eksoten ja Siun Soten esimerkit osoittavat. Olennaista on, että näin toimien kunnat ovat itse luoneet yhteistyön muodot joita kehitetään. Tähän kokonaisuuteen voidaan toki liittää myös aluekuntavaalit, jos niin halutaan. Olennaista on asukkaan itsehallinto.”

Vuorennon mukaan hallituksen mallissa itsehallinnosta ei ole jäljellä kuin muodolliset maakuntavaalit.

”Muutoin se on valtion aluehallintoa, jossa valtion keskushallinto ohjaa rahoja ja toimintoja. Jopa alueen asukkaiden varoilla rakennetut sairaanhoitopiirien rakennukset siirretään korvauksetta uusille vallanpitäjille. Kuntien nyt hyvin toimivat yhteistyörakenteet puretaan, omaisuutta pakkolunastetaan, henkilöstö pakkosiirretään ja sitten pakkoyhtiöitetään. Tällaista ei ole Pohjoismaissa koskaan koettu riippumatta hallitusten väristä eri maissa.”

Vuorento ennustaa, että odotettavissa on ”kaikkien aikojen sote-kaaos”, kun yhteiset hyvinvointipalvelut myydään markkinoille.

”Kelan ongelmat ovat tästä vain alkusoittoa.”